CELEX: 32012D0419
Language: lt
Date: 1341964800000
Title: 2012/419/ES: 2012 m. liepos 11 d. Europos Vadovų Tarybos sprendimas, kuriuo iš dalies keičiamas Majoto statusas Europos Sąjungos atžvilgiu

31.7.2012   
            
            
               LT
            
            
               Europos Sąjungos oficialusis leidinys
            
            
               L 204/131
            
         EUROPOS VADOVŲ TARYBOS SPRENDIMAS
   2012 m. liepos 11 d.
   kuriuo iš dalies keičiamas Majoto statusas Europos Sąjungos atžvilgiu
   (2012/419/ES)
   EUROPOS VADOVŲ TARYBA,
   atsižvelgdama į Sutartį dėl Europos Sąjungos veikimo, ypač į jos 355 straipsnio 6 dalį,
   atsižvelgdama į Prancūzijos Respublikos iniciatyvą,
   atsižvelgdama į Europos Komisijos nuomonę,
   kadangi:
   
               (1)
            
            
               pagal Sutarties dėl Europos Sąjungos veikimo (toliau – SESV) 355 straipsnio 6 dalį Europos Vadovų Taryba gali atitinkamos valstybės narės iniciatyva, pasikonsultavusi su Komisija, vieningai priimti sprendimą, kuriuo iš dalies keičiamas to straipsnio 1 ir 2 dalyse nurodytos Danijos, Prancūzijos ar Nyderlandų šalies ar teritorijos statusas Sąjungos atžvilgiu;
            
         
               (2)
            
            
               2011 m. spalio 26 d. Prancūzijos Prezidento laišku Prancūzijos Respublika (toliau – Prancūzija) pateikė prašymą Europos Vadovų Tarybai priimti sprendimą, kad Majotas, kuris šiuo metu turi užjūrio šalies ar teritorijos statusą, kaip apibrėžta SESV 355 straipsnio 2 dalyje, ir todėl yra įtrauktas į tos Sutarties II priedą, galėtų įgyti atokiausio regiono statusą, kaip apibrėžta SESV 349 straipsnyje;
            
         
               (3)
            
            
               Prancūzijos prašymu išreiškiamas Majoto gyventojų pasirinkimas laipsniškai priartėti prie žemyninės Prancūzijos, patvirtintas 2009 m. kovo 29 d. referendume, kuriame 95,2 % rinkėjų balsavo už pasiūlymą, kad Majotas taptų departamentu. Todėl 2011 m. kovo 31 d. Majotas tapo šimtas pirmuoju Prancūzijos departamentu ir penktuoju Prancūzijos užjūrio departamentu;
            
         
               (4)
            
            
               Majoto socialinės ir ekonominės struktūros padėtis bei geografinė padėtis turi visas atokiausio regiono savybes, nurodytas SESV 349 straipsnyje, kaip apibrėžta toje nuostatoje. Todėl nuorodą į Majotą reikėtų įtraukti į SESV 349 straipsnį, kad tas straipsnis būtų jam taikytinas visas, ir į SESV 355 straipsnio 1 dalį;
            
         
               (5)
            
            
               Majoto statuso Sąjungos atžvilgiu pakeitimas atsižvelgiant į demokratiškai išreikštą prašymą turėtų būti laikomas žingsniu, atitinkančiu Majoto įgytą žemyninei Prancūzijai artimą statusą,
            
         PRIĖMĖ ŠĮ SPRENDIMĄ:
   1 straipsnis
   Nuo 2014 m. sausio 1 d. Majotas nebėra užjūrio šalis ar teritorija, kuriai taikomos Sutarties dėl Europos Sąjungos veikimo (toliau – SESV) ketvirtosios dalies nuostatos, bet tampa atokiausiu regionu, kaip apibrėžta SESV 349 straipsnyje.
   2 straipsnis
   SESV iš dalies keičiama taip:
   
               1.
            
            
               349 straipsnio pirmoje pastraipoje po žodžio „Martinikos“ įterpiamas žodis „Majoto“.
            
         
               2.
            
            
               355 straipsnio 1 dalyje po žodžio „Martinikai“ įterpiamas žodis „Majotui“.
            
         
               3.
            
            
               II priede išbraukiama šešta įtrauka.
            
         3 straipsnis
   Šis sprendimas įsigalioja jo priėmimo dieną.
   Jis taikomas nuo 2014 m. sausio 1 d.
   
      Priimta Briuselyje 2012 m. liepos 11 d.
      
         
            Europos Vadovų Tarybos vardu
         
         
            Pirmininkas
         
         H. VAN ROMPUY